SIR নিয়ে বিস্ফোরক অভিযোগ যোগেন্দ্র যাদবের

নয়াদিল্লি: নির্বাচন কমিশনের SIR (Systematic Investigation of Roll) প্রকল্প নিয়ে তীব্র সমালোচনায় সরব রাজনীতিবিদ যোগেন্দ্র যাদব (Yogendra Yadav)। তাঁর অভিযোগ, এই উদ্যোগের ফলে দেশের ইতিহাসে ভোটার তালিকার সবচেয়ে বড় সংকোচন ঘটেছে, মোট ৪৭ লক্ষ নাম মুছে ফেলা হয়েছে।

যোগেন্দ্র যাদব বলেন, “সেপ্টেম্বরে বিহারের প্রাপ্তবয়স্ক জনসংখ্যা ছিল ৮ কোটি ২২ লক্ষ। ভোটার তালিকায় সেই অনুযায়ী নাম থাকা উচিত ছিল। কিন্তু SIR শুরু হওয়ার পর সেই সংখ্যা উল্টে ৭ কোটি থেকেও ৪৭ লক্ষ কমে গেছে।”

আরও পড়ুন: বিহার ভোটের আগে বিরাট প্রতিশ্রুতি তেজস্বী যাদবের, কপালে হাত বিজেপির?

তিনি আরও জানান, “প্রথমে বিহারে প্রাপ্তবয়স্ক জনসংখ্যার তুলনায় ৩৮ লক্ষ বেশি ভোটার ছিল। পরে সেই সমস্যা ঠিক হয়ে গেলে আবার এক ধাক্কায় ভোটার সংখ্যা কমে যায়। যেন রক্তচাপ সেরে যাওয়ার পর শক ট্রিটমেন্ট দেওয়া হয়েছে!”

বিচারপতি জয়মাল্য বাগচী মন্তব্য করেন, “১০৫ শতাংশ ভোটার উপস্থিতি কোনও সংকট নয়, কিন্তু হঠাৎ এমন হ্রাস প্রশ্ন তো তুলবেই।”

যোগেন্দ্র যাদবের দাবি, নির্বাচনী আধিকারিকদের (BLO) মাধ্যমে ভোটারদের অজান্তে প্রায় ২০ শতাংশ ফর্ম পূরণ করা হয়েছিল, যা কার্যত জালিয়াতি। তিনি অভিযোগ করেন, “যদি BLO-দের হস্তক্ষেপ না থাকত, তবে এই সংখ্যা ২ কোটির কাছাকাছি পৌঁছাত।”

বিচারপতি সুরজকান্ত রসিকভরে বলেন, “এই অভিজ্ঞতা হয়তো ভবিষ্যতে অন্য রাজ্যগুলোকে কিছুটা বুদ্ধিমান করে তুলবে।” যোগেন্দ্র যাদব আরও উল্লেখ করেন, ভারতের ভোটদান পদ্ধতি পশ্চিমা বিশ্বের তুলনায় ভিন্ন— “আমাদের দেশে সামাজিক স্তরবিন্যাসের সঙ্গে সঙ্গে ভোটারদের অংশগ্রহণও বাড়ে।”

তবে সুপ্রিম কোর্টের আইনজীবী রাকেশ দ্বিবেদী যোগেন্দ্র যাদবের বক্তব্যে আপত্তি তুলে বলেন, “এটি কোনও বক্তৃতা কক্ষ নয়, আপনার বক্তব্যের জন্য হলফনামা দাখিল করতে হবে। নানা-চাচা-তাউয়ের গল্প আদালতে নয়।”